## Odluka o osnivanju Povjerenstva za praćenje provedbe Nacionalnog programa za Rome

### NN 36/2012 (28.3.2012.), Odluka o osnivanju Povjerenstva za praćenje provedbe Nacionalnog programa za Rome

VLADA REPUBLIKE HRVATSKE

926

Na temelju članka 24. stavaka 1. i 3. Zakona o Vladi Republike Hrvatske (»Narodne novine«, broj 150/2011), Vlada Republike Hrvatske je na sjednici održanoj 22. ožujka 2012. godine donijela

ODLUKU

O OSNIVANJU POVJERENSTVA ZA PRAĆENJE PROVEDBE NACIONALNOG PROGRAMA ZA ROME

I.

Osniva se Povjerenstvo za praćenje provedbe Nacionalnog programa za Rome (u daljnjem tekstu: Povjerenstvo).

II.

Zadaće Povjerenstva su:

– sustavno praćenje i koordiniranje provedbe Nacionalnog programa za Rome (u daljnjem tekstu: Program),

– predlaganje mjera za unaprjeđenje provođenja Programa,

– izrada preporuka, mišljenja, stručnih obrazloženja i izvješća, te smjernica u vezi s provedbom Programa,

– predlaganje izmjena i dopuna Programa,

– praćenje rasporeda i utroška sredstava za provođenje mjera Programa za koja se sredstva izdvajaju iz državnog proračuna.

III.

Predsjednika i članove Povjerenstva imenuje Vlada Republike Hrvatske.

Povjerenstvo čine:

– potpredsjednik Vlade Republike Hrvatske za područje društvenih djelatnosti i ljudskih prava, predsjednik Povjerenstva

– jedan predstavnik Ministarstva vanjskih i europskih poslova

– jedan predstavnik Ministarstva regionalnoga razvoja i fondova Europske unije

– jedan predstavnik Ministarstva socijalne politike i mladih

– jedan predstavnik Ministarstva financija

– jedan predstavnik Ministarstva unutarnjih poslova

– jedan predstavnik Ministarstva pravosuđa

– jedan predstavnik Ministarstva uprave

– jedan predstavnik Ministarstva poduzetništva i obrta

– jedan predstavnik Ministarstva zaštite okoliša i prirode

– jedan predstavnik Ministarstva graditeljstva i prostornoga uređenja

– jedan predstavnik Ministarstva zdravlja

– jedan predstavnik Ministarstva znanosti, obrazovanja i sporta

– jedan predstavnik Ministarstva kulture

– jedan predstavnik Ureda za ljudska prava i prava nacionalnih manjina

– jedan predstavnik Ureda za ravnopravnost spolova

– jedan predstavnik Ureda za udruge

– jedan predstavnik Hrvatskog zavoda za zapošljavanje

– jedan predstavnik Međimurske županije

– jedan predstavnik Osječko-baranjske županije

– jedan predstavnik Grada Zagreba

– jedan predstavnik Udruge općina u Republici Hrvatskoj

– devet predstavnika romske nacionalne manjine koje predlože vijeća romske nacionalne manjine i udruge romske nacionalne manjine.

U rad Povjerenstva mogu se uključiti i predstavnici drugih tijela i institucija, odnosno stručnjaci koji nisu članovi Povjerenstva, ukoliko za to postoji potreba.

Članovi Povjerenstva imenuju se na prijedlog čelnika tijela i institucija iz stavka 2. ove točke. Članovi Povjerenstva, predstavnici vijeća romske nacionalne manjine i udruga romske nacionalne manjine, imenuju se na prijedlog Ureda za ljudska prava i prava nacionalnih manjina.

Ured za ljudska prava i prava nacionalnih manjina uputit će javni poziv vijećima romske nacionalne manjine i udrugama romske nacionalne manjine za predlaganje kandidata za člana Povjerenstva.

IV.

Povjerenstvo donosi poslovnik o svom radu.

V.

Povjerenstvo jednom godišnje, na temelju izvješća pojedinih ministarstava te drugih nositelja provedbe mjera, sastavlja i podnosi, putem Ureda za ljudska prava i prava nacionalnih manjina, izvješće Vladi Republike Hrvatske o provedbi Programa.

VI.

Stručne i administrativne poslove za Povjerenstvo obavlja Ured za ljudska prava i prava nacionalnih manjina.

Sredstva za rad Povjerenstva osigurat će se iz sredstava državnog proračuna Republike Hrvatske na poziciji Ureda za ljudska prava i prava nacionalnih manjina.

VII.

Stupanjem na snagu ove Odluke prestaje važiti Odluka o osnivanju Povjerenstva za praćenje provedbe Nacionalnog programa za Rome (»Narodne novine«, br. 187/2003, 20/2004, 57/2005, 14/2008 i 132/2009).

VIII.

Ova Odluka stupa na snagu danom donošenja, a objavit će se u »Narodnim novinama«.

Klasa: 023-03/12-01/37

Urbroj: 5030104-12-1

Zagreb, 22. ožujka 2012.

PredsjednikŽ

Zoran Milanović, v. r.

Odluka, NN 36/2012-926